Attēls, kurā ir teksts

Apraksts ģenerēts automātiski

PROJEKTS

LĒMUMS

Cēsīs, Cēsu novadā

24.07.2025. Nr.\_\_\_

**Par Cēsu novada domes 2025.gada 24.jūlija saistošo noteikumu**

**Nr.\_\_ “Grozījumi Cēsu novada domes 2023.gada 20.jūlija saistošajos noteikumos Nr.11 “Par izglītojamo ēdināšanas maksas atvieglojumiem Cēsu novada pašvaldībā” apstiprināšanu**

Cēsu novada dome 2023. gada 20. jūlijā apstiprināja saistošos noteikumus Nr.11 “Par izglītojamo ēdināšanas maksas atvieglojumiem Cēsu novad pašvaldībā” (turpmāk – Saistošie noteikumi Nr. 11). ņemot vērā to, ka darba organizācijas procesā ir saprasts, ka nepieciešams veikt precizējumus, lai novērstu situāciju, kad pašvaldība tērē budžeta līdzekļus par ēdienreizēm, kuras izglītojamais nav izmantojis (nav laikus paziņots par izglītojamā prombūtni līgumā vai izglītības iestādes noteiktajā kārtībā un termiņā, un ēdienreize izglītojamajam ir sagatavota), tad ir nepieciešams paredzēt, ka vecākam, audžuvecākam, likumiskajam pārstāvim vai pilngadīgajam izglītojamam ir pienākums segt šīs ēdienreizes sagatavošanas izmaksas no saviem līdzekļiem.

Šāda kārtība tiek noteikta, lai nodrošinātu racionālu resursu izlietojumu un pārtikas atkritumu samazināšanu, kā arī ņemot vērā izglītojamo ēdināšanas pakalpojuma sniedzēja resursu izlietojumu, darba organizācijas specifiku, tas ir, komersants veic pārtikas produktu pasūtījumu un iegādi, nodrošina darbaspēku (administrē saņemtos kavējuma pieteikumus, uzsāk ēdiena gatavošanas procesu attiecīgās dienas rītā, kā arī nogādā sagatavoto ēdienu izglītības iestādē, kur tas nepieciešams), plāno porciju daudzumu attiecīgai dienai.

Cēsu novada pašvaldības iekšējais auditors ir konstatējis, ka pašvaldība tērē budžeta līdzekļus par ēdienreizēm, kuras izglītojamais nav izmantojis, jo nav laikus paziņots par izglītojamā prombūtni līgumā vai izglītības iestādes noteiktajā kārtībā un termiņā, un ēdienreize izglītojamajam ir sagatavota. Tāpēc nepieciešams veikt ēdināšanas pakalpojumu uzskaites procesu uzlabošanu. Lai motivētu vecākus, audžuvecākus, likumiskos pārstāvjus vai pilngadīgos izglītojamos racionāli izlietot pašvaldības budžeta naudas un materiālos resursus, tajā skaitā rūpēties par pārtikas atkritumu samazināšanu, ir nepieciešams noteikt papildus nosacījumus, kad izglītojamais var saņemt valsts un pašvaldības līdzfinansējuma pilno vai daļējo apmēru.

  Pamatojoties uz Izglītības likuma 17. panta trešās daļas 11. punktu, ievērojot Cēsu novada domes Izglītības, kultūras un sporta komitejas 2025.gada 10.jūlija atzinumu (protokols Nr.7), Sociālo un veselības jautājumu komitejas 2025. gada 10.jūlija atzinumu (protokols Nr.6) un Cēsu novada domes Finanšu komitejas 2025. gada 17.jūlija atzinumu (protokols Nr.7) Cēsu novada dome nolemj:

1. Apstiprināt Cēsu novada domes 2025.gada 24.jūlija saistošos noteikumus Nr.\_\_ “Grozījumi Cēsu novada domes 2023.gada 20.jūlija saistošajos noteikumos Nr.11 “Par izglītojamo ēdināšanas maksas atvieglojumiem Cēsu novada pašvaldībā”saskaņā ar pielikumu.
2. Cēsu novada Centrālās administrācijas “Administrācijas birojam” nodrošināt:
   1. trīs darbdienu laikā pēc to parakstīšanas Saistošo noteikumu nosūtīšanu Viedās administrācijas un reģionālās attīstības ministrijai atzinuma sniegšanai.
   2. trīs darbdienu laikā pēc Viedās administrācijas un reģionālās attīstības ministrijas atzinuma saņemšanas nosūtīt izsludināšanai oficiālajā izdevumā "Latvijas Vēstnesis”.

3. Kontroli par lēmuma izpildi veic Cēsu novada pašvaldības izpilddirektors.

Sagatavoja T.Bernharde

Pielikums

Cēsu novada domes

24.07.2025. lēmumam Nr.\_\_

APSTIPRINĀTI

ar Cēsu novada domes

24.07.2025. lēmumam Nr.\_\_

**SAISTOŠIE NOTEIKUMI**

Cēsīs, Cēsu novadā

2025.gada 24.jūlijā Nr.\_\_

**Grozījumi Cēsu novada domes 2023. gada 20. jūlija saistošajos noteikumos**

**Nr.11 “Par izglītojamo ēdināšanas maksas atvieglojumiem Cēsu novada pašvaldībā”**

*Izdoti saskaņā ar Izglītības likuma*  
[*17. panta*](https://likumi.lv/ta/id/50759-izglitibas-likums#p17) *trešās daļas 11. punktu*

Izdarīt Cēsu novada domes 2023. gada 20. jūlija saistošajos noteikumos Nr.11 „Par izglītojamo ēdināšanas maksas atvieglojumiem Cēsu novada pašvaldībā” šādus grozījumus:

1. Papildināt ar 7. ¹ punktu šādā redakcijā:

“7.¹ Ja Cēsu novada administratīvajā teritorijā esošās izglītības iestādēs izglītojamā ēdināšanas pakalpojums pilnībā vai daļēji tiek segts no pašvaldības budžeta līdzekļiem, tad jāievēro šādi nosacījumi:

7.¹1. Ja izglītojamais nav laicīgi atteicis ēdināšanas pakalpojumu, un nav laikus paziņots par viņa prombūtni līgumā vai izglītības iestādes noteiktajā kārtībā un termiņā, un ēdienreize viņam ir sagatavota, tad šīs ēdienreizes izmaksas sedz izglītojamā vecāks, audžuvecāks, likumiskais pārstāvis vai pilngadīgais izglītojamais.

7.²2. Cēsu novada administratīvajā teritorijā esošās izglītības iestādēs izglītojamā ēdināšanas pakalpojuma atteikums tiek uzskatīts par savlaicīgi paziņotu, ja par to informēta izglītības iestāde līdz konkrētās izglītības iestādes iekšējā kārtībā noteiktajam laikam, bet ne vēlāk kā līdz plkst. 7.30 attiecīgajā dienā pirmskolas izglītības iestādēs un vispārējām izglītības iestādēm ne vēlāk kā līdz plkst. 9:00 attiecīgajā dienā.

7.³3. Maksājuma apmērs par neizmantoto, bet sagatavoto ēdienreizi tiek aprēķināts, pamatojoties uz maksas cenrādi, kas apstiprināts ar Cēsu novada domes lēmumu par ēdināšanas pakalpojumu konkrētajā izglītības iestādē, par kuru paredzēts pašvaldības līdzfinansējums.”

1. Papildināt ar 7.2 punktu šādā redakcijā:

“ 7.2 Ja izglītojamā ēdināšanas pakalpojums pilnībā vai daļēji tiek segts no pašvaldības budžeta līdzekļiem, tad, lai saņemtu pašvaldības atvieglojumu vai līdzfinansējumu, pašvaldības izglītības iestādes izglītojamā vecāks, audžuvecāks, likumiskais pārstāvis vai pilngadīgais izglītojamais, pamatojoties uz lēmumu par atvieglojumu piešķiršanu, slēdz ēdināšanas pakalpojuma līgumu (turpmāk – līgums) ar komersantu, kurš sniedz ēdināšanas pakalpojumu izglītības iestādē, vai ar izglītības iestādi, ja ēdināšanas pakalpojumu nodrošina izglītības iestāde (turpmāk – ēdināšanas pakalpojuma sniedzējs), šādā kārtībā:

7.2 1. līgumu slēdz pēc mācību uzsākšanas izglītības iestādē vienā no šādiem veidiem:

7.2 1.1. kā elektronisku distances līgumu, kuru paraksta ēdināšanas pakalpojuma sniedzējs un vecāks, audžuvecāks, likumiskais pārstāvis vai pilngadīgais izglītojamais ;

7.2 1.2. kā elektronisku līgumu, kuru paraksta ēdināšanas pakalpojuma sniedzējs un vecāks, audžuvecāks, likumiskais pārstāvis vai pilngadīgais izglītojamais ar drošu elektronisko parakstu;

7.2 1.3. kā līgumu papīra formā, kuru pašrocīgi paraksta ēdināšanas pakalpojuma sniedzējs un vecāks, audžuvecāks, likumiskais pārstāvis vai pilngadīgais izglītojamais;

7.22. līgumu slēdz uz nenoteiktu laiku, paredzot, ka līgums tiek izbeigts pēc izglītojamā atskaitīšanas no iestādes vai noteikumos noteiktajā kārtībā, saņemot vecāka, audžuvecāka, likumiskā pārstāvja vai pilngadīgā izglītojamā atteikumu no izglītojamā ēdināšanas pakalpojuma.”

1. Papildināt ar 7.3 punktu šādā redakcijā:

“7.3 šo noteikumu 7. ¹, 7.2 punkti neattiecas uz izglītojamajiem, par kuriem Bāriņtiesa pieņēmusi lēmumu par bērna ārpusģimenes aprūpi un Valsts finansējuma daļu izglītojamo ēdināšanai, kuri klātienē apgūst pamatizglītības programmas 1., 2., 3. un 4. klasē.”

Pielikums

Cēsu novada domes

24.07.2025. lēmumam Nr.\_\_\_

**Cēsu novada domes 2025. gada \_. jūlija saistošo noteikumu Nr.\_**

**“Grozījumi Cēsu novada domes 2023. gada 20. jūlija saistošajos noteikumos Nr.11 „Par izglītojamo ēdināšanas maksas atvieglojumiem Cēsu novada pašvaldībā””**

**PASKAIDROJUMA RAKSTS**

|  |  |
| --- | --- |
| **1. Mērķis un nepieciešamības pamatojums** | Saistošie noteikumi paredz papildināt Cēsu novada domes 2023. gada 20. jūlija saistošos noteikumus Nr.11 “Par izglītojamo ēdināšanas maksas atvieglojumiem Cēsu novada pašvaldībā” (turpmāk – Saistošie noteikumi Nr. 11) ar 7. ¹ punktu.  Saistošie noteikumi Nr.11 nosaka izglītojamo sociālās kategorijas un ēdināšanas pakalpojuma pašvaldības līdzfinansējuma piešķiršanas kārtību, un tie paredz, ka, izvērtējot pašvaldības budžeta iespējas un saistības sociālo tiesību jomā, pašvaldība nosaka izglītojamo kategorijas (ievērojot saistošajos noteikumos noteiktās izglītojamo kategorijas ar sociālo statusu), kuru ēdināšanas izmaksas sedz pašvaldība, nosakot pašvaldības līdzfinansējuma pilno vai daļējo apmēru. Lai novērstu situāciju, kad pašvaldība tērē budžeta līdzekļus par ēdienreizēm, kuras izglītojamais nav izmantojis (nav laikus paziņots par izglītojamā prombūtni līgumā vai izglītības iestādes noteiktajā kārtībā un termiņā, un ēdienreize izglītojamajam ir sagatavota), tad ir nepieciešams paredzēt, ka vecākam, audžuvecākam, likumiskajam pārstāvim vai pilngadīgajam izglītojamam ir pienākums segt šīs ēdienreizes sagatavošanas izmaksas.  Šāda kārtība tiek noteikta, lai nodrošinātu racionālu resursu izlietojumu un pārtikas atkritumu samazināšanu, kā arī ņemot vērā izglītojamo ēdināšanas pakalpojuma sniedzēja resursu izlietojumu, darba organizācijas specifiku, tas ir, komersants veic pārtikas produktu pasūtījumu un iegādi, nodrošina darbaspēku (administrē saņemtos kavējuma pieteikumus, uzsāk ēdiena gatavošanas procesu attiecīgās dienas rītā, kā arī nogādā sagatavoto ēdienu izglītības iestādē, kur tas nepieciešams), plāno porciju daudzumu attiecīgai dienai.  Cēsu novada pašvaldības iekšējais auditors ir konstatējis, ka pašvaldība tērē budžeta līdzekļus par ēdienreizēm, kuras izglītojamais nav izmantojis, jo nav laikus paziņots par izglītojamā prombūtni līgumā vai izglītības iestādes noteiktajā kārtībā un termiņā, un ēdienreize izglītojamajam ir sagatavota. Tāpēc nepieciešams veikt ēdināšanas pakalpojumu uzskaites procesu uzlabošanu.  Izvērtējot Cēsu novada pašvaldības budžeta iespējas un saistības sociālo tiesību jomā, pašvaldība, īstenojot brīvprātīgo funkciju, ar lēmumu noteikusi izglītojamo kategorijas un tām piešķiramo pašvaldības līdzfinansējuma pilno vai daļējo apmēru.  Lai motivētu vecākus, audžuvecākus, likumiskos pārstāvjus vai pilngadīgos izglītojamos racionāli izlietot pašvaldības budžeta naudas un materiālos resursus, tajā skaitā rūpēties par pārtikas atkritumu samazināšanu, ir nepieciešams noteikt papildus nosacījumus, kad izglītojamais var saņemt valsts un pašvaldības līdzfinansējuma pilno vai daļējo apmēru. |
| **2. Fiskālā ietekme uz pašvaldības budžetu** | Pašvaldības administratīvajā teritorijā deklarēto izglītojamo skaits (uz 01.09.2024.):  bērnu skaits pirmskolā vecumā 5 un vairāk gadi - 957,  skolēni skaits - 4741,  kopā izglītojamo skaits -  6993.  brīvprātīgā iniciatīvā – atbalsts daudzbērnu ģimenēm:  Plānotā ietekme uz 2025. gada budžetu – nav nepieciešams budžeta līdzekļu palielinājums.  Šobrīd nav iespējams veikt precīzu aprēķinu par pašvaldības budžeta līdzekļu izlietojumu gadījumā, kad izglītojamais ir pieteikts ēdienreizēm, bet faktiski nav izmantojis ēdināšanas pakalpojumu, tomēr katra izglītojamā neatteiktā ēdienreize rada nepamatotus pašvaldības budžeta izdevumus. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci** | Saistošie noteikumi neietekmē ēdināšanas pakalpojuma iepirkuma līgumā noteikto maksas lielumu un regulējumam nav ietekmes uz konkurenci.  Veicot grozījumus Saistošajos noteikumos Nr.11 tiks palielināta vecāku līdzatbildība pašvaldības budžeta līdzekļu lietderīgā izlietojumā, kā arī tiks samazināti bioloģiskie atkritumi. |
| **4. Ietekme uz administratīvajām procedūrām un to izmaksām** | Saistošie noteikumi papildina tiesisko pamatojumu un ietvaru pašvaldības līdzfinansējuma saņemšanai izglītojamā ēdināšanas pakalpojuma izdevumu segšanai un pašvaldības līdzfinansējuma piešķiršanas kontrolei, nosakot administratīvās procedūras un iesaistīto pušu tiesības un pienākumus.  Ēdināšanas izdevumi izglītības iestādēm no pašvaldības budžeta:  2024. gada – 1 181 450 EUR;  2025. gadam plānots 1 422 042 EUR |
| **5. Ietekme uz pašvaldības funkcijām un cilvēkresursiem** | Izglītības iestāžu izglītojamo ēdināšanas pakalpojuma līdzfinansējuma administrēšanai papildus ir nepieciešams izstrādāt un ieviest lietojumprogrammu papildinājumus un automātiskās datu apmaiņas servisus, kas nodrošinās līdzfinansējuma piešķiršanas prasību izpildes kontroli elektroniskā vidē, samazinot cilvēkresursu un laika patēriņu. |
| **6. Informācija par izpildes nodrošināšanu** | Saistošo noteikumu izpildi īstenos Cēsu novada administratīvajā teritorijā esošās izglītības iestādes un Cēsu novada Sociālais dienests. |
| **7. Prasību un izmaksu samērīgums pret ieguvumiem, ko sniedz mērķa sasniegšana** | Saistošie noteikumi nodrošina nepieciešamo tiesisko regulējumu pašvaldības brīvprātīgās iniciatīvas īstenošanai – līdzfinansējuma piešķiršanai noteiktām izglītojamo kategorijām ēdināšanas pakalpojuma izmaksu segšanai. |
| **8. Izstrādes gaitā veiktās konsultācijas ar privātpersonām un institūcijām** | Saistošo noteikumu projekts no 2025. gada \_. Jūlija līdz 2025. gada \_. jūlijam publicēts Pašvaldības tīmekļa vietnē [www.cesunovads.lv](http://www.cesunovads.lv/) sabiedrības viedokļa noskaidrošanai. Viedokļi par saistošo noteikumu projektu ir/ nav saņemti. |